Шүрәле дә «Мәгариф» журналын укый...
(Абүнәчеләр көненә багышланган сыйныфтан тыш чара үрнәге) 
Гөлнара ГЫЙЗӘТУЛЛИНА, 
Тәскирә ӘХМӘТҖАНОВА,
Түбән Камадагы 15 нче урта мәктәпнең I квалификация категорияле татар теле һәм әдәбияты укытучылары

Максат. Татар теленә карата кадер-хөрмәт, ярату хисләре, әдәплелек, әхлаклылык сыйфатлары тәрбияләү, туган телдә нәшер ителгән газета-журналлар белән таныштыру, алар белән һәрдаим танышып баруга кызыксыну уяту.
Кичәнең бурычы.
1) Татар теле белән горурлану хисе тәрбияләү.
2) Сәләтле балаларны барлау, алар белән эшне оештыру, укучыларның хәтерләү сәләтен үстерү, мөстәкыйль фикер йөртергә өйрәтү, сөйләм телен баету.
3) Әдәплелек, зирәклек, кешелеклелек, миһербанлылык тәрбияләү, татар матбугатына язылуны оештыру.
Җиһазлау: сәхнәдә урман аланы күренеше, слайд-шоу, музыкаль бизәлеш, костюмнар.
Көтелгән нәтиҗә. Татар матбугаты белән кызыксынучы, туган тел белән горурлана белүче шәхес тәрбияләү. 
Кичә барышы.
Урман аланы күренеше.
Дию. Ох, ямансу да бу урманда! Эшләргә эше генә дә юк бит аның!
Кәрлә (йөгереп чыга). Әйдә елга буена барабыз, чалбар балагы белән балык тотабыз.
Убырлы (керә). Әй, эшсезләр, карагыз әле мин урманда кемне очраттым! Велосипедлы кеше! (Почта сумкасы тоткан кеше ияртеп керә.)
Кәрлә. Ур-ра! Велосипеды – миңа! (Велосипедны этеп чыгып китә.)
Дию. Тавыш! Тик торыгыз әле. Кем син, кеше?
Печкин. Мин – почтальон Печкин! Кешеләргә почта таратам.  
Дию. Я, ышандыр безне... почтальон, күрсәт, сумкаңда ниләр бар синең?
Печкин сумкасыннан газета-журналлар ала.
Убырлы (газеталарны кулына алып).  Бу кадәр кәгазь нигә кирәк? Мич ягаргамы әллә?
Печкин. Сез нәрсә?! Укырга, бар яңалыкларны белеп барырга, вакыйгалар үзәгендә кайнарга! (Убырлыга) Мин сезгә, мәсәлән, республикабызның хатын-кызлар журналын укырга киңәш итәр идем. Анда мода, причёска, гигиена һәм сәламәтлек турында файдалы мәгълүматлар китерелә. Тәрбия темасына кагылышлы язмаларны  «Мәгариф» журналыннан укый аласыз. 
Убырлы. Нинди тәрбия тагын? Кызык кеше сез. Урманга килеп тәрбияләп йөрмәсәгез... Кычыткан, тузганак кебек үсемлекләрнең файдасы турында берәр нәрсә әйтсәгез иде, ичмасам.  
Печкин. «Мәгариф» журналында биологиядән дә бик күп язмалар чыгып тора. Алар арасында кычытканга кагылышлылары да бар.  
Дию. Мин ишетми калдым, нәрсә-нәрсә?!
Печкин. «Мәгариф» журналының алдагы саннарында биологиядән ашарга яраклы үләннәр турында файдалы киңәшләр дә, дәрес үрнәкләре дә басылачак, дим. Сез яшәгән урман аланында гына да ашарга яраклы йөздән артык үлән-кыяк бар. Рәсемнәре дә биреләчәк.  
Убырлы. «Мәгариф» журналы алабыз дип, без хәзер ай саен урман авызына чыгып, сезне көтеп торырга тиеш булабызмы инде.  
Печкин. Әлбәттә. Тәмледән-тәмле үләннәр белән тукланасыгыз килсә, чыгасыз инде.
Убырлы. Юк, мин бармыйм. Мин укый да белмим. 
Дию. Барырсың! Шүрәле булышыр. Ул Былтырдан әллә нинди һөнәрләргә өйрәнгән бугай... Я, почтальон, сумкагызда тагын нинди газета-җурналлар бар? 
Печкин. Андамы?.. анда республика, шәһәр газеталары, балалар өчен чыга  торган төсле журналлар бар. 
Убырлы. «Агыйдел күпере» дигәнен карарга ярыймы? Рәсемнәрдән генә тора диләр.
Печкин. Андый журнал юк. Ә менә «Гаилә һәм мәктәп» дигәненә күз салырга мөмкин. (Убырлыга суза ) Анда да рәсемнәр күп. Анда да матур апалар эшли. Анда да кызыклы әйберләр күп. 
Убырлы. Ә нинди кызыклы әйберләр? Ә нәрсә ул гаилә?
Дию. Аңгыра, сиңа аңлата башласаң, чәчең агарыр. Гаиләме? Ул синең кебек ике убырлы кавыша да... 
Убырлы. Мәктәп дигәне нәрсә?
Дию. Анысымы? Анысы...
Печкин. Анысы балаларга белем, тәрбия бирә торган урын. Ул кешеләр күпләп яши торган торак пунктларында төзелә.
Убырлы. У-у! Мин анда барырга куркам. Ә журнал гына укысам... Алай итсәң дә белем-тәрбия алып буладыр бит.
Печкин. Әлбәттә.
Дию. Шүрәле булышыр дидем бит инде. Син нәрсә монда, почтальон алдында минем дәрәҗәне төшереп торасың.
Убырлы. Ур-ра! Гаиләгә дә язылам, мәктәпкә дә язылам, мәгарифкә дә язылам... Урманда иң белемлесе булам...
Печкин. «Мәгариф», «Гаилә һәм мәктәп» журналларына язылам дисәгез дөресрәк булыр.
Кичәдә катнашучылар сәхнә алдына тезелеп баса.
Убырлы. 
Белемле булыйм дисәң,
Бул дөньядан хәбәрдар.
Газета-журналларга языл
Һәм укы син хәбәрләр.
Кәрлә.
Кәрлә генә димәгез,
Мин үзем бик белемле.
Газета-журналлар укып,
Аламын мин гыйлемне.
Печкин.
Газета-журнал таратам,
Ниндиләре генә юк!
Алдагы елга язылсаң 
Рухи яктан син гел тук!
Шүрәле.
«Гаилә һәм мәктәп» дибез,
Нинди матур исеме.
Эчтәлегенә бигрәк
Туры килә җисеме.
Дию.
Дию, дию дисәгез дә,
Мин – бик акыллы Дию.
Газетага язылу, дуслар,
Түгел ул чалбар кию.
Барысы бергә.
Менә сиңа тамаша!
Чын әкият ләбаса!
Дию, Кәрлә, Шүрәлеләр
Журнал укып аңлаша.

Кичә азагында укытучының йомгаклау сүзе тыңлана.